C 63/15

Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2022/C 63/09)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od dana ove objave.

JEDINSTVENI DOKUMENT

„Maranho da Sertã”

EU br.: PGI-PT-02606 – 11. svibnja 2020.

ZOI () ZOZP (X)

1. Naziv

„Maranho da Sertã”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

„Maranho da Sertã” je kobasica koja se pravi tako da se ovitak, odnosno kozji ili ovčji želudac (poznat kao i „bandouga”), nadijeva smjesom sastojaka koji se proizvode, pripremaju i pune u skladu sa specifikacijama proizvoda.

Sastojci proizvoda „Maranho da Sertã” moraju biti unutar sljedećih graničnih vrijednosti (% mase):

— kozetina i/ili ovčetina: glavni sastojak, 30 do 40 % (uključivo),

— riža „Carolino”: 15 do 25 % (uključivo),

— metvica: 2 do 6 % (uključivo).

— slanina prošarana mesom: 7 do 25 % (uključivo).

— šunka: 2 do 12 % (uključivo).

Ostali glavni sastojci su: maslinovo ulje (djevičansko ili ekstra djevičansko), bijelo vino, voda i sol. Međutim, kozetina/ovčetina moraju uvijek imati najveći udio među sastojcima.

Mogu se dodati i sljedeći sastojci: kobasica „chouriço”, sok od limuna, papar ili začinska mješavina piri-piri i češnjak.

„Maranho da Sertã” u obliku je želudca (savija se prema unutra ili je u obliku slova „C”). Vanjska je površina gruba, a na želudcu je vidljiva tekstura saća. Ovitak drži nadjev, ali se ne lijepi za njega. Kobasica je čitava, s vidljivim koncem kojim je zašivena. Unutrašnjost prereza kobasice je nepravilna, s rižom prošaranom bojama mesa i metvice.

„Maranho da Sertã” ima okus kozetine i/ili ovčetine i metvice, uz primjese šunke i kobasice „chouriço”. Prevladavaju mirisi metvice i kozetine/ovčetine.

Kad se skuha, masa kobasice „Maranho da Sertã” može biti od 200 g do 1 200 g (uključivo). Na tržište se može staviti u komadu (sirova, kuhana ili prethodno kuhana) ili u kriškama (kuhana ili prethodno kuhana).

Sadržaj natrija (g/100 g) može biti od 0,7 do 2,9. Energetska vrijednost (kcal/kJ) u 100 g može biti od 145/607 do 255/1 068.

„Maranho da Sertã” razlikuje se od ostalih kobasica „maranhos” jer ne sadržava divlju majčinu dušicu (Thymus serpyllum), ne upotrebljava se sintetički ovitak i zatvara se ručno iglom i koncem.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Obavezni sastojci za pravljenje kobasice „Maranho da Sertã” su: kozji ili ovčji želudac („bandouga”), kozetina i/ili ovčetina, metvica, riža „Carolino”, šunka, slanina prošarana mesom, maslinovo ulje (djevičansko ili ekstra djevičansko), bijelo vino, sol i voda. Mogu se dodati i sljedeći sastojci: kobasica „chouriço”, sok od limuna, papar ili začinska mješavina piri-piri i češnjak.

3.4. Posebni proizvodni postupci koji se moraju provesti na određenom zemljopisnom području

Aktivnosti koje su dio proizvodnje i pripreme kobasice „Maranho da Sertã” moraju se provesti na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Ako nije namijenjena za izravnu potrošnju na mjestu proizvodnje, kobasica „Maranho da Sertã” mora biti zapakirana u komadu (sirova, kuhana ili prethodno kuhana) ili u kriškama (kuhana ili prethodno kuhana) i držati se rashlađeni do stavljanja na tržište.

Proizvod treba rezati tako da kriške ostanu cijele pri pakiranju. Proizvod se ne smije prepakirati.

Zbog krhke teksture proizvoda te rahlosti i kvarljivosti nadjeva, kobasica „Maranho da Sertã” može se lako oštetiti ako se njome ispravno ne rukuje. Da bi se zajamčilo očuvanje svojstava konačnog proizvoda i sprečavanje mikrobiološke kontaminacije, kobasicu „Maranho da Sertã” potrebno je pakirati odmah u proizvodnim objektima.

3.6. Posebna pravila za označivanje proizvoda na koji se odnosi registrirani naziv

Etiketa na kobasici „Maranho da Sertã” mora sadržavati:

a) jedan od sljedećih izraza: „Maranho da Sertã – Indicação Geográfica Protegida” ili „Maranho da Sertã – IGP”;

b) identifikacijsku oznaku kontrolnog tijela.

4. Sažeta definicija zemljopisnog područja

„Maranho da Sertã” proizvodi se isključivo u općini Sertã.

5. Povezanost sa zemljopisnim područjem

Povezanost kobasice „Maranho da Sertã” sa zemljopisnim područjem proizlazi iz njezina ugleda.

„Maranho da Sertã” uživa ugled kao jedan od najslavnijih gastronomskih proizvoda u regiji. Taj ugled, koji raste s godinama, temelji se na lokalnom znanju i iskustvu u primjeni najboljih sastojaka tipičnih za regiju za proizvodnju karakterističnog proizvoda koji je iznimno cijenjen.

Posebnost kobasice „Maranho da Sertã” može se pripisati sljedećim svojstvima:

— ne primjenjuje se sintetički ovitak,

— ovitak se zatvara ručnim šivanjem, što proizvodu daje konačan oblik (želudca) i sprečava njegovo pucanje tijekom kuhanja,

— upotreba metvice umjesto divlje majčine dušice.

Proizvod je izuzetno bitan za lokalno gospodarstvo. Najmanje „17 poduzeća proizvodilo je kobasicu ,maranho’ u općini” 2014., kad se prodalo „više od 57 000 kg” kobasica „maranho” (O Mirante, Festival do Maranho mostra o que a Sertã tem de melhor (Najbolje iz općine Sertã istaknuto na Festivalu kobasica „maranho”), 14. srpnja 2016.). Prema tom izvoru. u tim je poduzećima „zaposleno više od stotinu ljudi”, što je izuzetno važno za općinu s manje od 15 000 stanovnika (podaci Portugalskog nacionalnog instituta za statistiku, 2017.). Gospodarska važnost proizvoda „MARANHO DA SERTÃ” navodi se u portugalskim dnevnim novinama Público u kojima je 2008. napisano da „održavanje tradicija i kvalitete može biti isplativo”, o čemu svjedoči „poduzetnik iz općine Sertã s dva hotela [koji] je prodao četiri tone kobasica ,maranho’ u razdoblju od siječnja do srpnja” (Culinária: associação „guarda” dez pratos tradicionais em risco de desaparecer (Kulinarstvo: udruga očuvala 10 tradicionalnih jela kojima prijeti zaborav), 22. prosinca 2008.).

Kobasica „Maranho da Sertã” spominje se i slavi u mnogim novinama, knjigama i drugim publikacijama, u kojima se ističe kao jedno od najvažnijih obilježja gastronomije te regije zbog kojeg je treba posjetiti. U tim je izvorima objašnjeno da je kobasica „Maranho da Sertã”, odnosno „mali ovitak nadjeven janjetinom ili kozetinom, rižom, šunkom, kobasicom ,chouriço’ s paprom i bijelim vinom i dobro začinjen metvicom”, „jedno od najpoznatijih jela općine Sertã” (Rota da Estrada Nacional 2, Descla, 2017.). Čak je dobila i status „temelja kuhinje općine Sertã (mediotejo.net, A riqueza gastronómica do concelho da Sertã (Gastronomsko bogatstvo općine Sertã), 13. srpnja 2018.). Prema drugom izvoru, ‚ni jedno putovanje [u općinu Sertã] nije potpuno ako ne probate tradicionalno jelo ,bucho’ (želudac nadjeven mesom i rižom) i kobasice ,maranhos’ koje se prave po tradicionalnoj recepturi’ (Caras, Sertã: entre o xisto e a floresta (Sertã: između škriljevca i šume), 8. svibnja 2016.) i posjetiteljima se preporučuje da ‚kušaju ,maranhos’ napravljen od želudca koze ili jareta nadjevenog raznim vrstama mesa, rižom i začinskim biljem’ (Destak, Pelos trilhos da serra da Sertã (Istražujući planinske putove općine Sertã), 7. kolovoza 2013.). Stelson S. Ponce de Azevedo u svojoj knjizi objavljenoj u Brazilu (Como fazer turismo de qualidade a baixo custo - Portugal (Kvalitetan turizam po niskoj cijeni – Portugal), Trampolim, Brasília, 2. izdanje, 2017.) tvrdi sljedeće: ‚smatram da su glavni aduti općine Sertã njezina vina i gastronomija: punjeni svinjski želudci i kobasice ,maranhos’’.

Osim što je dostupna u svim restoranima u regiji (primjerice, vidjeti Público, Sertã dá a provar maranho e bucho recheado em Fevereiro (‚Maranho’ i punjeni želudac u ponudi u općini Sertã u veljači) 26. siječnja 2017.), ‚Maranho da Sertã’ nalazi se i na jelovnicima restorana u cijelom Portugalu, a posebno u Lisabonu i Portu, gdje ih cijene i lokalno stanovništvo i turisti (vidjeti Visão, Meio mundo diz que Portugal está na moda... e os turistas confirmam (Ljudi odasvuda govore da je Portugal moderan... a mi smo pronašli turiste koji će to potvrditi), 29. svibnja 2014., Expresso, À mesa com José Quitério (U restoranu s Joséom Quitériom), 10. veljače 2011. i druge publikacije). ‚Maranho da Sertã’ podaje se i u raznim supermarketima i specijaliziranim prodavaonicama, često kao gurmanski proizvod (vidjeti http://www.apetece.elcorteingles.pt/o-mais-fresco/orgulho-da-beira/, pristupljeno 12. prosinca 2018., i druge izvore).

Činjenica da je kobasica ‚Maranho da Sertã’ postala prepoznatljiv proizvod s vlastitim posebnim svojstvima koji se razlikuje od većine tradicionalnih portugalskih kobasica i nadjevenih mesnih proizvoda nedvojbeno je povezana s uzgojem ovaca i koza tipičnim za regiju u kojoj se nalazi općina Sertã, u kojoj je zabilježeno 100 000 grla koza i ovaca (Salavessa, João; Salsicharia tradicional da Zona do Pinhal – Caracterização e melhoramento da tecnologia de fabrico dos Maranhos (Tradicionalna proizvodnja kobasica u području Pinhal – značajke i poboljšanja tehnologije za proizvodnju kobasica ‚maranhos’); Tehnički fakultet u Lisabonu; Lisabon, 2009.).

Ugled kobasice ‚Maranho da Sertã’ omogućio je pokretanje Festivala kobasica ‚maranho’, događanja koje se od 2011. održava svake godine u općini Sertã na kojem tisuće posjetitelja i ljubitelja ovog proizvoda mogu kušati razne kobasice ‚maranho’ i gledati kuharske demonstracije uglednih portugalskih kuhara, kao što su Filipa Gomes ili Justa Nobre (vidjeti Expresso, Festival gastronómico: Maranho à mesa na Sertã (Gastronomski festival: kobasica ‚maranho’ na jelovniku u općini Sertã), 8. srpnja 2014., port.com, Festival de gastronomia do Maranho da Sertã (Gastronomski festival kobasice ‚Maranho da Sertã’), 14. srpnja 2017., Reconquista, Sertã: Festival do Maranho decorre até domingo (Sertã: festival kobasice ‚maranho’ traje do nedjelje), 12. srpnja 2018. i druge publikacije).

‚Maranho da Sertã’ dolazi do izražaja u 20. stoljeću kao proizvod koji se obično jeo na proslavama. Regionalna važnost tog proizvoda vidljiva je i na primjeru glasovitog ručka organiziranog u čast Afonsa Coste (ministra i premijera Prve Portugalske Republike) 13. travnja 1913. u mjestu Cernache do Bonjardim (u općini Sertã) na kojem je tradicionalna kobasica ‚maranho’ poslužena kao glavno jelo.

Jaime Lopes Dias spomenuo je kobasicu ‚Maranho da Sertã’ nekoliko puta u svojem djelu Etnografia da Beira (Etnografija regije Beria) (zbirka od 11 svezaka objavljenih od 1926. do 1971. u kojoj se opisuje regija Beira Baixa i njezini običaji). Navedimo nekoliko primjera:

— U svesku VI., objavljenom 1942., autor navodi da ‚su dani (...) u kojima se češlja lan dani slavlja za obitelji općine Sertã. [Jede se] obilna mesna večera uz neizostavne kobasice ,maranhos’’.

— U svesku VII., objavljenom 1948., autor piše da ‚na području oko dvorca u mjestu Arnoia [Sertã] (...) kobasice ,maranhos’ poslužuju se na svakoj svadbenoj gozbi (nadjev od kozjeg ili jarećeg želudca, šunke, kobasice ,paio’, papra, metvice itd. u malim ovitcima od kozjih ili jarećih crijeva)’.

— U svesku X., objavljenom 1970., autor navodi da ‚na dane proslava ili radne dane s puno posla (...) obavezan je obilan obrok, koji se sastoji od mesa i specijaliteta, kao što su kobasice ,maranhos’, koje se mogu pripremati za obične obroke ili kao zalogaj za one koji rade izvan doma’. U tom svesku autor opisuje da su kobasice ‚maranhos’‚zalogaj koji se pravi od riže, slanine, šunke, svinjskog filea, kobasice ,chouriço’, jaretine, metvice, soli, papra, češnjaka (...)’.

— Jasno je da se sastav kobasice ‚Maranho da Sertã’ koji navodi taj autor ne razlikuje previše od sastojaka koje danas koriste proizvođači.

— Postoji niz referenci koje dokazuju da se kobasica ‚Maranho da Sertã’ proizvodila i jela te uživala odličan ugled bez prekida tijekom cijelog 20. stoljeća do danas. Navedimo nekoliko primjera:

— Na natjecanju Portugalska kuhinja i deserti, koje su 1962. organizirali portugalska televizijska kuća RTP i Državno tajništvo za informacije i turizam, Noémia Neves osvojila je drugo mjesto s receptom koji se temeljio na ovom tradicionalnom proizvodu. Recept je objavljen u knjizi koja je objavljena nakon natjecanja.

— Maria Odette Cortes Valente, u Cozinha Regional Portuguesa (Regionalna portugalska kuhinja) (1973.) i Maria de Lourdes Modesto, u Cozinha Traditional Portuguesa (Tradicionalna portugalska kuhinja) (1982.), pišu pohvale o ovom proizvodu.

— Općina Sertã sudjelovala je prvi put na Nacionalnom gastronomskom festivalu grada Santarém 1984. Kobasica ‚Maranho da Sertã’ bila je glavni dio jelovnika predanog na ocjenjivanje (vidjeti A Comarca da Sertã, IV Festival nacional de gastronomia de Santarém (Četvrti nacionalni gastronomski festival grada Santarém), 21. rujna 1984.). Općina Sertã je isto stavila kobasicu ‚Maranho da Sertã’ na jelovnik 1985. na sajmu ‚Feira das Regiões’ (Sajam regija) (vidjeti A Comarca da Sertã, A feira das regiões, na FIL (Sajam regija na Međunarodnom sajmu u Lisabonu (FIL)), 31. svibnja 1985.). Nakon toga uslijedila su brojna sudjelovanja na drugim festivalima i događanjima.

— U članku objavljenom 1986. u portugalskim novinama A Comarca da Sertã, kobasica ‚maranho’ prepoznata je kao jedan od gastronomskih uspjeha općine (Produtos ‚Made in Sertã’ (Proizvodi proizvedeni u općini Sertã), 11. travnja 1986.).

— ‚Maranho da Sertã’ spominje se u raznim putopisima objavljenima osamdesetih godina 20. stoljeća, kao što je Roteiro Gastronómico da Região dos Templários (Gastronomsko putovanje kroz regiju templara) (1987.) i Beira Baixa - Encontro por mundos julgados perdidos (Beira Baixa – otkrivanje izgubljenih svjetova) (1988.).

— Devedesetih godina 20. stoljeća ‚Maranho da Sertã’ navodi se u dva izdanja časopisa Teleculinária (izdanja 883. i 884. od siječnja 1996.) i u putopisu Aromas e sabores de tradição da região dos Templários (Tradicionalni mirisi i okusi regije templara) (1999.) uz opis proizvodnje.

— U 21. stoljeću ‚Maranho da Sertã’ spominje se u publikacijama, kao što su Produtos Tradicionais Portugueses (Tradicionalni portugalski proizvodi) (DGDR, 2001.), Guia de Compras - Produtos Tradicionais (Priručnik za kupnju – tradicionalni proizvodi) (2011.) i Guia dos Bons Produtos Tradicionais (Priručnik za dobre tradicionalne proizvode) (2014. i 2015.), u kojima se opisuje kao znameniti tradicionalni proizvod regije Beiras.

— Kobasica ‚Maranho da Sertã’ uključena je 2013. u posebnu kolekciju poštanskih marki Sabores do Ar e Fogo (Okusi zraka i vatre) koju je izdala portugalska poštanska služba CTT u počast gastronomskim tradicijama regija Alentejo, Algarve, Beiras i Azori. Prigodna poštanska marka ‚Maranho da Sertã’ uključena je u drugu kolekciju izdanu 2014.

— U romanu Amor e Guerra: de Coimbra a Nambuangongo (Ljubav i rat: od Coimbre do Nambuangonga) (Chiado Editora, 2017.) Joséa Ferreire Abrantesa, čija je radnja smještena u šezdesetim i sedamdesetim godinama 20. stoljeća, opis posjeta glavnog para općini Sertã glasi: ‚Ugledali smo prve kuće u općini Sertã. (...) Znak je ukazivao da se dalje uz rijeku nalazi restoran. (…) Konobarica je donijela jelovnik (...), i objasnila (…) da su ,bucho’ i ,maranho’ njihova tradicionalna jela koja mogu poslužiti kao predjelo.’ Iz ovog se jasno vidi da su kobasice ‚maranhos’ već nekoliko desetljeća važan dio kuhinje općine Sertã.

— U odlomku iz romana Cadáveres às Costas (Teret leševa) (D. Quixote, 2018.) autora Miguela Reala, protagonisticu se potiče:„(...) izađi van, nemoj ostati kod kuće, (...) putuj, predahni u restoranu na putu ako te svlada umor, kušaj jelo ,açorda’ (juha od kruha) iz Alenteja, ,leitão’ (pečena prasetina) iz Bairrade, ,cataplana’ (gulaš od morskih plodova) iz Coimbre, ,maranhos da Sertã’, ,barrigas de freiras’ (desert od badema, jaja, vode i šećera) iz Vile do Conde, ,palha de Abrantes’ (slatkiš od žumanjaka), ,pão-de-ló’ (biskvit) iz Ovara (...).” Iz navedenog proizlazi da je kobasica „Maranho da Sertã” bila jedna od slavnih tradicionalnih delikatesa koje bi čitatelj prepoznao odmah.

Upućivanje na objavljenu specifikaciju proizvoda

https://tradicional.dgadr.gov.pt/images/prod_imagens/salsicharia/docs/CE_Maranho_Serta.pdf

(1) SL L 343, 14.12.2012., str. 1.